ആറന്മുളയില് മൂന്ന് പള്ളിയോടങ്ങള് പങ്കെടുക്കും ആറന്മുള : കൊവിഡ് മാനദണ്ഡങ്ങള് പാലിച്ച് തിരുവോണത്തോണി വരവേല്പ്, ഉത്രട്ടാതി ജലോത്സവം, അഷ്ടമിരോഹിണി വള്ളസദ്യ എന്നീ ചടങ്ങുകള് നടത്തുന്നതിന് പള്ളിയോട കരകളുടെ മൂന്ന് മേഖലകളില് നിന്നായി ഓരോ പള്ളിയോടങ്ങള്ക്ക് വീതം ആകെ 3 പള്ളിയോടങ്ങള്ക്ക് അനുമതി നല്കിയതായി ജില്ലാ ദുരന്ത നിവാരണ അതോറിറ്റി ഇന്നലെ ഉത്തരവിറക്കി. പള്ളിയോടങ്ങളില് 40 പേര് വീതം പ്രവേശിക്കേണ്ടതാണ്. അവലോകനയോഗ തീരുമാന പ്രകാരം അഷ്ടമിരോഹിണി വള്ളസദ്യയ്ക്കായി മൂന്ന് പള്ളിയോടങ്ങള്ക്കും 3 ഓഡിറ്റോറിയം വീതം പ്രത്യേകം ക്രമീകരിക്കണമെന്നും ഉത്തരവില് നിര്ദേശിച്ചിട്ടുണ്ട്. ഒരുപള്ളിയോടം മാത്രം 2020 ലേതുപോലെ ചടങ്ങുകളില് പങ്കെടുത്താല് മതിയെന്ന് കാട്ടി ജില്ലാ ദുരന്ത നിവാരണ അതോറിട്ടി ബുധനാഴ്ച ഉത്തരവിറക്കിയിരുന്നു. സംസ്ഥാന കൊവിഡ് അവലോകന സമിതിയുടെ നിര്ദേശ പ്രകാരമായിരുന്നു ഉത്തരവ്. എന്നാല് അനുമതി ലഭിച്ച പള്ളിയോടങ്ങള് എല്ലാ ഒരുക്കങ്ങളും പൂര്ത്തിയാക്കിയ ശേഷം അനുമതി നിഷേധിച്ചതിനെതിരെ വ്യാപകമായി പ്രതിഷേധം ഉയര്ത്തിയിരുന്നു. കൊവിഡ് മാനദണ്ഡ പ്രകാരമാണ് ചടങ്ങുകള് നടക്കുന്നതെന്ന് ഉറപ്പാക്കാന് ജില്ലാ പൊലീസ് മേധാവി, അടൂര്, തിരുവല്ല റവന്യൂ ഡിവിഷനല് ഓഫീസര്മാര്, കോഴഞ്ചേരി, തിരുവല്ല തഹസില്ദാര്മാര് എന്നിവര്ക്ക് ചുമതല നല്കിയിട്ടുണ്ട്.